  Виталий Пронин Н. Агапова-ДзыгаКызьы шоркар воштэ адямиез?Наталия Агапова-Дзыга - Мускоын улӥсь удмурт кырӟась. Таза мугоро, кужмо куараё, пальпотӥсь, маскара керттэм кышетэн - тусыз син азе пыраклы кыле. Музъем-мумы кадь, со котькинэ шуныт мылкыдыныз шобыртыны дась. Ачиз но со оске: куара солы юнме сётэмын ӧвӧл, сое адямиослы кузьмано, гурен эмъяно.Мон - калык кырӟанъёсты быдэстӥсь- Наталья, кытысь тон? Нимыд-тулыд тунсыко, кузпалыд украин, лэся?- Мон Удмуртиын вордӥськи, ӝыныё удмурт. Атае Юрий Григорьевич Агапов ассэ ӟуч шуылӥз - сӥтьпужыё, горд йырсиё, ӝуждалаез 1 метр 63 сантиметр сяна ӧй вал ке но. Анае Пичи Пурга ёросысь Пугачёвоысь. Анаелэн бубиз Евграф Николаевич Поздеев Глаз ёросысь Сизяшур гуртысь (али со быремын ни). Со школаын удмурт кылын гинэ дышетскем, 18 аресказ фронтэ кошкыкуз, воксё но ӟуч сямен ӧвӧл тодэм.Трос пол юалляй: дед, мар сярысь тон кырӟаськод? Нош со мыным вералляз: «Тае берыктыны уг луы». Воргорон манерен кырӟалляз-бӧрдылӥз. Собере ини, дышетскыны пыреме бере, валай: уйпал крезьёс со вылӥллям.Анае, удмурт кыллэсь возьдаськыса, будэмын. Поздеева фамилиез понна олокызьы но исаллязы, вотянка шуылӥзы, пе. Соин, вылды, удмурт кылзэ али ке но уг поттылы. Кылем арын, Мускоын удмурт кылэз дышетыны кутскеме бере, вераз ик: шонер лэсьтӥськод, кемалась озьы кулэ вал. Нош пичи дыръям монэн анай кылын ӧз вераськылы. Мае ке вераны курыкум но, «визьтэм» шуоз вал.Картэ Украинаысь. Отын кылзэс туж гажало, кыл - со вӧсьлыко (святой) маке. Тыршисько, пиналъёсы но мед валалозы, гажалозы кыксэ ик выжы кылмес: удмуртсэ но украинзэ. Кузпалылэн ӵыжы-выжыосыныз но украин кылын бӧтьыртыны йӧндырисько.- Кытын дышетскид калык кырӟанъёсты быдэстӥсь луон понна?- Нырысь дышетски Ижкарысь крезьгуръя училищеын. Сольфеджиоез нуись дышетӥсьмы Ирина Тихоновна Толкач мыным «авансэн» «куиньёс» пуктылэ вал. Озьы ке но калык хорлы дирижёр луыса потӥ. Ипполитов-Иванов нимо институтэ (ГМПИ) пыри. Татысь потэмын Н. Кадышева, И. Желанная, Ж. Агузарова, И. Матвиенко но мукетъёсыз. Валай: Ижын басьтэм тодон-валанъёсы лад-ладэсь. Крезьгуръя училище мыным азьпаллы тодон-валанъёс сётӥз. «Ипполитовкаын» монэ удмурт «кӧмлэсь» сузяны кутскизы: «челюсть зажата», акцентлэсь куштӥськоно, пе. Сямы но воштӥськиз: азьло шӧл-пал, шара сямо вал ке, табере мылкыдме ас пушкам возьыны быгатӥсько. «Сольное народное пение» специальностья диплом басьтӥ. Мон - калык кырӟанъёсты быдэсъясь. Та мынам дышетскеме но улонысь роле.- Мускоын дышетскыны секыт вал-а?- Мускоысь удмурт землячество сярысь мон соку ӧй ик тодылы. Ужамзы татын, зэмзэ вераса, уг шӧдӥськы. Асьмелэнэныз ӵошатыса, пор землячество трослы эшлыкогес.Институтысь Н. Ерохина дышетӥселы вазиськи: дипломлы удмурт кырӟанъёсты дасяло. Паймоно кадь - лэзиз! «Э, пе, ӟазеге», «Из но, му но пилиське» но мукет гуръёсты дасяны кутски.2000-тӥ арын «Ижевская звезда» ӵошатсконэ пыриськи. Аранжировкаме И. Григорьевых дасяз. Та, вылды, нырысетӥез удмурт этно-электрон эксперимент вал. Фонограммаме ляб лэзизы. Али та выллем учыре шуысал: лэзе выльысь, рос-прос! Соку ӧй вала. Нырысетӥ инты басьтӥз Евгений Гор. Но мон кыкетӥ туре потӥ. Огнам кырӟай удмурт сямен: Г. Верещагинэн Алнаш ёросысь гожтэм вӧсяськонэз. Сокем со вашкала - кылъёсыз ик ӧвӧл. Иван Григорьевыхен ӵош ужан пумысен малпанъёсмы трос вал. Нош огпол верай: «Ваня, мон бызи!» Нош со лулӟиз: «Всё, табере уд ни кырӟа...»Дипломме «витьлы» сётӥ. Музъем-мумы кадь потӥд, шуизы. Соку зэм но мумы вал ини, 8 толэзьем нылы будӥз. Дышетсконме быдтыса, Мускоын нылпи садын ужано кариськи, пичиосты кырӟаны дышетӥ. Нош пушкам каръяськиз сценалэсь мӧзмон... Мон аслым ачим пумитъяськи - соин ик висьыны уси. Мукет улонэз улӥсько кадь потӥз.Туж кема нюръяськи висёнэным. Йырсиме ӵышконо луиз. Со вакытэ ик дыши, выль амалэн кышет керттыса, ветлыны. Эмъяськон юртын, укное учкыса, кема малпаськи аслам адӟонэ, улонысь удысэ сярысь. Валай: одно ик кырӟаны кулэ.Тани нош ик, кема вис карем бере, крезьгур борды басьтӥськи. Али нокытын уг ужаськы, асме быдэсак кырӟанлы сӥземе потэ. Азьвыл кадь ик «гудыръяме» потэ, но шӧдӥсько - уггес пӧрмы на. Кылем гужем мон аслым удмурт дэрем вури. Студиын ужасько, микрофонлы дышисько. Каллен гожтӥсько выль репертуар. Туж шумпотӥ, Шарканысь егит электрон крезьгурчиен Павел Перевозчиковен тодматски шуыса. Шӧдӥсько, та мон понна выль вамыш, выль тубат!Ужа гинэ - юрттом!- Удмуртлык пала берытскемед зэм но, паймытэ. Нош ку но кызьы тон берен пырид удмурт ӧре?- Ар талэсь азьло мон Интернет вотэсэ пыри, соку туж уг яратӥськы вал социальной сеть шуонъёсты, но монэ картэ сэзъялтӥз. Удмурт огинъёсты шедьтӥ, «Юмшан57» баме гожтӥ: «Мынам потэ удмурт кылэз дышетэме!» Соку мыным Мускоысь Лена Ильина гожтӥз: «Тыныд татчы!» но Ольга Урасинова дӥне ыстӥз. Оля ӵапак соку шоркарын удмурт кыллы дышетэ вал. Озьы тӥни тодматски муско удмуртъёсын.Зэмзэ ке, Муское мон выжи кырӟаны дышетскон понна. Туж потэ вал карьера лэсьтэме, бадӟым сцена вылэ потэме. Нош шедьтӥ семья. Картэ но пиналъёсы - валтӥсь интыын. Нырысь общежитиын улӥм, собере ас квартираямы выжим. Отчы удмурт кутъёс но ӵушконъёс ошылӥ, «шӧм» пыртӥсько.Тулыс Удмурт кун университетэ конференцие ветлӥ. Вавож ёросысь Ӟозлудэ потамы, Сьќлта ёросысь Выль Мӧньялась пересьёсын эшъяськимы. Ачим но кӧня ке гур гожтӥ, ӵапак огез - «Шулдырак» - кельшиз Паша Перевозчиковлы. Мускоын тыршисько удмурт концертъёсы ветлыны, тодматски Надежда Уткинаен, со монэ лӧпкытӥз: «Ужа гинэ - юрттом!» «Silent Woo Goore» группалэн концертаз ветлӥ. Мылкыдме ӝутэ соиз но: Света Ручкина но, Маша Корепанова но, мукет фолк-кырӟасьёс но удмурт кылын уг верасько вал - бӧрысь дышизы. Иське, мон но быгато!- Кыӵе малпанъёсыд азьланезлы?- Мон али усьтӥськемын, котькинэн эшъяськисько. Вотэсын пӧртэм адямиосын тодматскисько, кусып тупатӥсько. Шӧдӥсько, удмурт лулчеберет но одӥг интыын лёгаське, туж потэ крезьгур ӧре выльзэ пыртэме. Малы ке асьмеос люкам узырлыкмес палэнтӥськом, фольклорлэсь куштӥськиськом. «Наталь» операез ик учконо ке, макем со кужмо!Аслэсьтым творчествоме адӟисько аспӧртэм перфомансэз сямен. Со театрлы матын луыны кулэ - гудырак, шулдырак! Вӧзам крезьгур тӥрлыкъёсын шудӥсьёс но луозы, вылды. Удмурт учкись доры толсуре вуо, дыр - соку ортчоз «Арлэн кырӟанэз» концерт. Г. Корепанов мыным вазиськиз ни: Наташа, дышеты удмурт кылдэ.Удмурт фольклорез мынам вуттэме потэ Россиысь учкись доры. Пӧртэм фольклор фестивальёсы ветлыса, эркын омырын концертъёсын кырӟаса-вераса. Мон асме сцена вылын адӟисько. Пӧртэм шуг-секытъёс пыр потыса, валай: таиз мыным тужгес но тупа.ТункылНаталияен Мускоын пумиським. Ачиз сярысь со туж мыло-кыдо, сюлмысь мадиз. Ижкаре вуэме бере солэсь гожтэт вуиз:«Ӟечбур! Нош но нош тодам вайисько пумиськеммес. Тросэз шуо, мон ӟуч адями сямен малпаськисько но вераськисько. Но мон асме удмуртэн шӧдӥсько! Та шӧдонэ ӵапак Мускоын кылдӥз, Украинаын со эшшо но кужмояз.Анаелэсь юай, ӧй вал- а выжыямы туно-пелёос. Пересь песянае, пе. Иське, дедэ Евграф Поздеев, пичи дырысеныз вашкала тункылъёсты, крезьёсты кылзыса, будэмын. Удмурт крезьёсты гажан мынам но вирам пыӵамын. Та ивор монэ копак бугыртӥз. Улонысьтым вань учыръёс но югдуръёс ас интызэс шедьтӥзы, лэся. Тау тыныд!»Дарали Лели Теги: йспртэм  